કરીના કપૂર ખાને ‘કભી ખુશી કભી ગમ’, ‘જબ વી મેટ’ અને ‘કી ઍન્ડ કા’ જેવી કમર્શિયલ અને એન્ટરટેઇનમેન્ટથી ભરપૂર ફિલ્મોમાં કામ કર્યું છે અને તે માને છે કે આજે પૉપ્યુલર ઍક્ટરો સોશ્યલ મેસેજ પર બનનારી ફિલ્મોમાં ભાગ્યે જ જોવા મળે છે. જોકે કરીના ‘ઉડતા પંજાબ’માં ડૉક્ટર પ્રીતની ભૂમિકામાં જોવા મળશે. તેને જ્યારે પૂછવામાં આવ્યું કે તેણે કેમ ‘ઉડતા પંજાબ’ સાઇન કરી ત્યારે કરીનાએ કહ્યું હતું કે ‘મેં આ ફિલ્મ એના વિષયને કારણે પસંદ કરી. આ ફિલ્મમાં મારું પાત્ર ખૂબ જ નાનું છે. મને લાગે છે કે મારા જેવા ઍક્ટર્સ આજે આવી ફિલ્મોમાં કામ કરવાનું પસંદ નથી કરતા. પૉપ્યુલર ઍક્ટરો આજે કમર્શિયલ ફિલ્મ્સનાં જ પાત્રો પસંદ કરે છે. મેં ઘણી કમર્શિયલ ફિલ્મો કરી છે. આ ફિલ્મનો મેસેજ ખૂબ જ સ્ટ્રૉન્ગ છે અને એમાં મારું પાત્ર નાનું, પરંતુ સ્પેશ્યલ છે. મને લાગ્યું કે આ સારો મેસેજ આપતી ફિલ્મ છે અને મારા ચાહકો માટે કંઈક સારું કરવાની તક પણ મને મળી રહી હતી.’